b'\n_START_ARTICLE_\nNikola Pa\xc5\xa1i\xc4\x87\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 18. prosinca 1845. godine u Zaje\xc4\x8daru u pekarskoj obitelji. Bugarski izvori redovito spominju da je Pa\xc5\xa1i\xc4\x87 bio Bugarin i s o\xc4\x8deve i s maj\xc4\x8dine strane, jer mu je majka bila Bugarka iz Vidina, a otac Bugarin iz Gabrova. Tek je preudajom za g. Pa\xc5\xa1i\xc4\x87a mali Nikola bio usvojen i dobio prezime Pa\xc5\xa1i\xc4\x87. Time se obja\xc5\xa1njavaju i njegove rodbinske veze i izbjegli\xc5\xa1tvo u Bugarsku u jednom periodu. \xc5\xa0kolovao se u vrijeme \xc4\x8destih preseljenja zaje\xc4\x8darske gimnazije, tako je zbog \xc5\xa1kolovanja kao u\xc4\x8denik boravio u Negotinu i Kragujevcu. Gimnaziju je zavr\xc5\xa1io u 21. godini, uglavnom izvrsnim uspjehom._NEWLINE_Upisao je 1866. godine Tehni\xc4\x8dki fakultet Velike \xc5\xa1kole u Beogradu. Srpska vlada ga je kao izvrsnog studenta 1868. godine uputila na \xc5\xa1kolovanje u Z\xc3\xbcrich. Studirao je na Politehni\xc4\x8dkoj \xc5\xa1koli u Z\xc3\xbcrichu, tehni\xc4\x8dke znanosti, kao dr\xc5\xbeavni stipendist. Za vrijeme boravka u \xc5\xa0vicarskoj bio je blizak Svetozaru Markovi\xc4\x87u, ali se kasnije razi\xc5\xa1ao s njim. Poslije jednogodi\xc5\xa1nje prakse na izgradnji pruge Budimpe\xc5\xa1ta-Be\xc4\x8d vratio se u zemlju. Iako je po obrazovanju bio in\xc5\xbeenjer, najmanje se bavio svojom strukom.\n_START_SECTION_\nPoliti\xc4\x8dka karijera\n_START_PARAGRAPH_\nPoliti\xc4\x8dku karijeru otpo\xc4\x8deo je 1878. godine kao narodni zastupnik, izabran u Zaje\xc4\x8daru. U ideolo\xc5\xa1kom smislu, pro\xc5\xa1ao je kroz nekoliko faza: u mladosti bio je socijalist i revolucionar, u zrelim godinama borac za parlamentarnu demokraciju, dok je u kasnim godinama postao konzervativac._NEWLINE_Godine 1881., u vrijeme kada je osnovana Radikalna stranka, Pa\xc5\xa1i\xc4\x87 je bio prvi predsjednik Glavnog odbora. Po izbijanju Timo\xc4\x8dke bune napu\xc5\xa1ta zemlju, a u prosincu 1883. godine je, u odsutnosti, osu\xc4\x91en na smrt. Poslije abdikacije kralja Milana Obrenovi\xc4\x87a (1889.), bio je amnestiran, vratio se u zemlju i ponovo preuzeo vodstvo ultradesne Radikalne stranke s kojom dolazi na vlast.\n_START_SECTION_\nPredsjednik Vlade\n_START_PARAGRAPH_\nPredsjednik srpske vlade postao je prvi put 11. studenoga 1891. Predsjednik vlade bio je 1891-1892., i ministar vanjskih poslova Srbije od 21. o\xc5\xbeujka 1892. do 9. kolovoza 1892._NEWLINE_U periodu od 1893. do 1894. godine bio je diplomat, predstavnik srpske vlade u Petrogradu. Zbog neslaganja s unutra\xc5\xa1njom i vanjskom politikom posljednjeg Obrenovi\xc4\x87a, ubrzo se razi\xc5\xa1ao i s njim._NEWLINE_Poslije neuspjelog Ivanjdanskog atentata na biv\xc5\xa1ega kralja Milana 1899., kao radikalni prvak osu\xc4\x91en je na 5 godina zatvora, ali je odmah pomilovan i pu\xc5\xa1ten. Sljede\xc4\x87ih nekoliko godina, do Svibanjskog prevrata 1903. godine, bio je van politi\xc4\x8dke scene. Uklju\xc4\x8duje se u politi\xc4\x8dki \xc5\xbeivot 1901. godine, a poslije ubojstva Aleksandra Obrenovi\xc4\x87a i povratka na vlast dinastije Kara\xc4\x91or\xc4\x91evi\xc4\x87 (1903.), Pa\xc5\xa1i\xc4\x87 ponovno preuzima vodstvo Radikalne stranke._NEWLINE_Predsjednik vlade po drugi put postaje 27. studenoga 1904. godine. Na ovom polo\xc5\xbeaju je uglavnom bio sve do svoje smrti, 1926. godine. Preciznije, predsjednik vlade Srbije bio je 1904-1918., s tri prekida i predsjednik vlade Kraljevine Srba, Hrvata i Slovenaca u periodu 1921-1926., s jednim prekidom.  _NEWLINE_Osim ove velike funkcije bio je pet puta predsjednik Narodne skup\xc5\xa1tine, zatim ministar vanjskih poslova u periodima 1904.-05., 1906.-08., 1912.-18. i potom u Kraljevini SHS 1921. Osim toga, Pa\xc5\xa1i\xc4\x87 je od osnivanja, 1881. godine, pa sve do svoje smrti, vodio Narodnu radikalnu stranku._NEWLINE_Uspje\xc5\xa1no je vodio Srbiju kroz dva balkanska rata i kroz Prvi svjetski rat. Bio je predsjednik delegacije Srbije na Konferenciji mira u Bukure\xc5\xa1tu 1913. Po\xc4\x8detkom 1915. godine, kao predsjednik srpske vlade, Nikola Pa\xc5\xa1i\xc4\x87 poziva Nikolaja Velimirovi\xc4\x87a u Ni\xc5\xa1 i upu\xc4\x87uje ga u Englesku i Ameriku propagirati srpsku borbu i suzbijati austrijsku propagandu protiv Srbije. Bio je jedan od potpisnika Krfske deklaracije 1917. Bio je predsjednik delegacije Kraljevine Srba Hrvata i Slovenaca na Mirovnoj konferenciji u Parizu 1919. godine. _NEWLINE_Godine 1923. postao je po\xc4\x8dasni gra\xc4\x91anin Pan\xc4\x8deva.\n_START_SECTION_\nVidovdanski Ustav\n_START_PARAGRAPH_\nBio je jedan od glavnih tvoraca Vidovdanskog ustava iz 1921. godine, kojim je Kraljevina Srba, Hrvata i Slovenaca dobila oblik unitarne monarhije. Kasnije je kralju Aleksandru I. Kara\xc4\x91or\xc4\x91evi\xc4\x87u po\xc4\x8dela smetati Pa\xc5\xa1i\xc4\x87eva osobnost, odvojio se od njega i uklonio ga s polo\xc5\xbeaja predsjednika vlade. _NEWLINE_Bio je na audijenciji kod kralja Aleksandra 9. prosinca 1926. godine tijekom koje je kralj iznio neke kritike na ra\xc4\x8dun Pa\xc5\xa1i\xc4\x87evog sina Rade i nije mu povjerio novi mandat predsjednika vlade. Potresen ovim doga\xc4\x91ajem Pa\xc5\xa1i\xc4\x87 je iznenada preminuo, sutradan 10. prosinca 1926. godine, od sr\xc4\x8danog udara, u 81. godini \xc5\xbeivota. Sahranjen na Novom groblju u Beogradu. U politi\xc4\x8dkom \xc5\xbeivotu Srbije, Pa\xc5\xa1i\xc4\x87 je proveo 48 godina. Aktivno se bavio politikom do smrti.\n_START_SECTION_\nCarinski rat\n_START_PARAGRAPH_\nIza\xc5\xa1ao je kao pobjednik u Carinskom ratu s Austrougarskom (1906.-1911.), izvukav\xc5\xa1i Srbiju iz zagrljaja ekonomske blokade velika susjedna carstva i omogu\xc4\x87iv\xc5\xa1i srpskoj privredi probijanje "iz balkanskog kotla na svjetsku tr\xc5\xbenicu". U svojoj politici oslanjao se na Rusiju, a poslije Oktobarske revolucije na Francusku._NEWLINE_U politici se dokazao kao mudar, stalo\xc5\xbeen i uporan politi\xc4\x8dar. Govorio je: "Srbi jesu mali narod, ali ve\xc4\x87eg izme\xc4\x91u Be\xc4\x8da i Carigrada nemamo". Osim toga on je bio \xc5\xa1utljiv po prirodi i imao je uzre\xc4\x8dicu "ovaj". Bio je poznat po nadimku Baja.\n_START_SECTION_\nObiteljski \xc5\xbeivot\n_START_PARAGRAPH_\nNikola Pa\xc5\xa1i\xc4\x87 vjen\xc4\x8dao se s \xc4\x90ur\xc4\x91inom Dukovi\xc4\x87, k\xc4\x87eri bogatoga tr\xc5\xa1\xc4\x87anskog trgovca \xc5\xbeitom, Srbina. Vjen\xc4\x8dali su se u Firenci, u ruskoj crkvi, a ne u Trstu, u srpskoj, jer je tako \xc5\xbeelio mlado\xc5\xbeenja, da se ne bi mnogobrojni Srbi koji \xc5\xbeive u Trstu sjatili na dan vjen\xc4\x8danja. _NEWLINE_Nikola Pa\xc5\xa1i\xc4\x87 je imao sina Radomira (Radu) i k\xc4\x87eri Daru i Pavu. _NEWLINE_Njegov sin Radomir bio je poznat po raznim korupcijskim aferama i zagor\xc4\x8davao je Pa\xc5\xa1i\xc4\x87u \xc5\xbeivot. Radomir je imao dva sina, Nikolu (zavr\xc5\xa1io pravo na Oxfordu, ro\xc4\x91en 1918) i Vladislava (arhitekta, umro \' 80. godina u \xc5\xbdenevi). Nikola Pa\xc5\xa1i\xc4\x87 Drugi \xc5\xbeivi u Torontu gdje je osnovao i dugo godina vodio Srpsku nacionalnu akademiju.\n_START_SECTION_\nKritike Nikole Pa\xc5\xa1i\xc4\x87a\n_START_PARAGRAPH_\nBilo je i u njegovo vrijeme i kasnije raznih kritika na ra\xc4\x8dun Nikole Pa\xc5\xa1i\xc4\x87a. Pera Todorovi\xc4\x87, raniji suborac iz Radikalne stranke, dao je sljede\xc4\x87i opis: "Pa\xc5\xa1i\xc4\x87 je do vijeka bio stra\xc5\xa1an smetenjak, \xc5\xa1eprtlja i oklijevalo. Vje\xc4\x8dito \xc5\xa1eprtljanje i kubura - to je najva\xc5\xbenija karakterna crta Pa\xc5\xa1i\xc4\x87eva. On nikada ne zna jasno ni \xc5\xa1to ho\xc4\x87e ni \xc5\xa1to ne\xc4\x87e. On ho\xc4\x87e sve i ne\xc4\x87e ni\xc5\xa1ta. On doga\xc4\x91ajima ne izlazi u susret, on uvijek \xc5\xa1etucka za njima". Archibald Rudolph Reiss u svojoj knjizi "\xc4\x8cujte Srbi!" zamjera Pa\xc5\xa1i\xc4\x87u na prevelikoj popustljivosti prema svom sinu Radomiru koji je pod izgovorom bolesti bio oslobo\xc4\x91en sudjelovanja u ratu i provodio se po Parizu. O Pa\xc5\xa1i\xc4\x87evom velikom bogatstvu Reiss ka\xc5\xbee: _NEWLINE_ \xe2\x80\x9e"Pogledajte, sin obi\xc4\x8dnih i siroma\xc5\xa1nih seljaka ostavlja jedno od najve\xc4\x87ih bogatstava u ovoj zemlji. ... Re\xc4\x87i \xc4\x87ete mi da je \xc5\xbeena Pa\xc5\xa1i\xc4\x87u donijela lijep miraz. \xc5\xa0to je, me\xc4\x91utim, taj miraz u usporedbi sa onim \xc5\xa1to je on ostavio poslije smrti? Slam\xc4\x8dica i ni\xc5\xa1ta vi\xc5\xa1e."\xe2\x80\x9d_NEWLINE_ \xe2\x80\x9e"Njegovo ime \xc4\x87e ostati u povijesti vi\xc5\xa1e zbog toga \xc5\xa1to je vezano za velike doga\xc4\x91aje, nego zato \xc5\xa1to su ti doga\xc4\x91aji vezani za njega".\xe2\x80\x9d_NEWLINE_ \xe2\x80\x93 Otokar Ker\xc5\xa1ovani'